OMULAMUZI Eva Luswata abadde awulira emisango egivunaanibwa Omusinga wa Rwenzururu, Charles Wesley Mumbere agivuddemu ne gikwasibwa omulala.
Bukedde akitegeddeko nti omusango guno bwe gunaaba guzzeemu okuwulirwa, omulamuzi wa kkooti enkulu e Jinja Michael Eludu y'agenda okugutuulamu.
Omulamuzi Luswata ye yakkirizza Mumbere okweyimirirwa nga January 13, 2017 ku kakalu ka kkooti ka bukadde 100 ezitali za buliwo. Kyokka oluvannyuma abaserikale baamukwatidde ebweru wa kkooti nga yaakayimbulwa.
Kino omulamuzi alaba ng'ekyabadde eky'okuyisa amaaso mu kkooti. Ezimu ku nsonga bannamateeka ba Mumbere ze bawa okusobola omuntu waabwe okweyimirirwa mulimu okubeera nga mulwadde wa sukaali n'okuba nti akuliridde.
Ensonda zaategeezezza nti waliwo olukiiko olw'ekyama olwatudde ku Lwokubiri nga lwetabiddwaamu abalamuzi Luswata, Eludu n'omuwandiisi wa kkooti enkulu, Jesse Byaruhanga ne bakkiriziganya nti omusango guwulirwe Eludu.
Kyategeezeddwa nti Luswata yagaanye okuddamu okuwulira omusango guno kuba ku mulundi ogwasooka ebitongole bya gavumenti byanyomoola ebiragiro bye.
Yategeezezza nti tasobola kugumiikiriza kujoogebwa. Obumu ku bukwakkulizo obwaweebwa Mumbere kwaliko obutalinnya kigere mu disitulikiti ye Kasese, Bundibugyo ne Kabalore.
Yalagibwa okutambulira mu Kampala, Wakiso ne Jinja nga bw'abeera mu maka ge agali e Muyenga.
Mu kiseera kino tekimanyiddwa ddi kkooti lw'eddamu okuwulira okusaba kwe okweyimirirwa, kyokka nga Mumbere alina okudda mu kkooti nga January 30, 2017 okutandika okusomerwa emisango egyamuggulwako oluvannyuma.